To brødre fra Mors har opfundet deres helt egen pizzadressing, som nu bliver solgt landet over.

Kender du det, at der mangler noget lækkert at komme på pizzaen? Sådan havde brødrene Ali og Omar Al-Farhan det. De stod begge ved ovnen i et pizzeria i Nykøbing, og en dag, da Ali Al-Farhan stod og hældte dressing på en pizza, fik han en ide. - Jeg tænkte, hvorfor laver vi ikke bare vores egen, siger Ali Al-Farhan. Men der skulle alligevel gå nogle år før de turde tage springet helt. Det var først i 2012, da Ali Al-Farhan var i praktik i Udenrigsministeriet, at drengene gjorde alvor af dressing-drømmen. - Under den praktik fik jeg nok gåpåmod til at sige, nu gør vi det, siger Ali Al-Farhan. Sælger 150 flasker om ugen De to brødre brugte lang tid på at udvikle den helt rigtige smag – opskriften er i øvrigt er en forretningshemmelighed. - Jeg tror, vi lavede to forsøg hver dag i en måned, før vi ramte helt rigtigt, siger Omar Al-Farhan. Men så var den der også. Nu har drengene allerede solgt 5000 flasker dressing til pizzaer. Første aftager af produktet var den lokale købmand i Nykøbing, Bjarne Smedegaard. Han har ikke selv smagt produktet, men det er der heldigvis mange andre, der har. I hans butik sælger de 150 flasker pizzadressing om ugen. - Vi solgte 350 flasker den første uge, og jeg var bare helt oppe at køre over det, siger Ali Al-Farhan. Drengenes dressing bliver også solgt i Meny’s butikker, men lige nu arbejder brødrene hårdt for at få gennembrud hos endnu flere af de danske supermarkedskæder.